Document ID: 31989D0031

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1988
για την πρώτη τροποποίηση της απόφασης 80/775/ΕΟΚ περί θεσπίσεως μεθόδων ελέγχου για την διατήρηση των επίσημα απαλλαγμένων από βρουκέλωση αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας
(Το κείμενο στη γερμανική γλώσσα είναι το μόνο αυθεντικό)
(89/31/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 88/406/ΕΟΚ (2), και ιδίως το άρθρο 3 παράγραφος 13,
Εκτιμώντας:
ότι, με την απόφαση 80/775/ΕΟΚ της Επιτροπής (3), έχουν ήδη θεσπιστεί μέθοδοι ελέγχου για την διατήρηση των επίσημα απαλλαγμένων από βρουκέλωση αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας·
ότι ορισμένες επιπλέον περιοχές της Ομοσπονδιακής Δημοκρατίας της Γερμανίας πληρούν τις προϋποθέσεις για τη μείωση της συχνότητας των εξετάσεων και την αύξηση του ορίου της ηλικίας των ζώων που εξετάζονται για την διατήρηση της επίσημης απαλλαγής από βρουκέλωση·
ότι, για να διατηρηθεί η εν λόγω πιστοποίηση, είναι απαραίτητο να θεσπιστούν μέτρα ελέγχου που θα διασφαλίζουν πράγματι το αιτιολογικό της εν λόγω πιστοποίησης και τα οποία θα είναι προσαρμοσμένα στην ειδική υγειονομική κατάσταση των αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας·
ότι τα εν λόγω επιπρόσθετα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1 της απόφασης 80/775/ΕΟΚ της Επιτροπής μετά τη λέξη «Detmold» προστίθενται οι λέξεις «Koblenz και Rheinhessen-Pfalz».
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 21 Δεκεμβρίου 1988.

Labels: 0
18
6